เพอร์เฟคออกตั๋วแลกเงิน9เดือนจ่าย4.95%
พร็อพเพอร์ตี้ เพอร์เฟค เสนอขายตั๋วแลกเงิน วงเงิน 800 ล้านบาท อายุ 9 เดือน อัตราดอกเบี้ย 4.95% ต่อปี
22 ก.ย. 2554

พร็อพเพอร์ตี้ เพอร์เฟค เสนอขายตั๋วแลกเงิน วงเงิน 800 ล้านบาท อายุ 9 เดือน อัตราดอกเบี้ย 4.95% ต่อปี 
น.ส.ศิริรัตน์ วงศ์วัฒนา รองประธานเจ้าหน้าที่กลุ่มสนับสนุน บริษัท พร็อพเพอร์ตี้ เพอร์เฟค (PF) เปิดเผยว่า บริษัทฯ เสนอขายตั๋วแลกเงินระยะสั้น (B/E)  ให้แก่ประชาชนทั่วไป  นักลงทุนสถาบัน สหกรณ์ และมูลนิธิ  ในวงเงินไม่เกิน 800 ล้านบาท  เพื่อนำไปเป็นเงินทุนหมุนเวียนและขยายโครงการ ซึ่งบริษัทมีแผนเปิดโครงการใหม่เพิ่มอีก 4 โครงการในไตรมาสสุดท้ายของปี เป็นบ้านเดี่ยว 3 โครงการ และ คอนโดมิเนียมอีก 1 โครงการ โดยยังคงเน้นทำเลใกล้แนวรถไฟฟ้า
สำหรับตั๋วแลกเงินระยะสั้นของ พร็อพเพอร์ตี้ เพอร์เฟค มีอายุ 9 เดือน นับจากวันที่ 30 ก.ย.2554 ซึ่งเป็นวันออกหุ้นกู้ ครบกำหนดไถ่ถอนในวันที่ 26 มิ.ย.2555 จ่ายดอกเบี้ยเมื่อครบกำหนด ในอัตรา 4.95% ต่อปี ได้รับการจัดอันดับความน่าเชื่อที่ BBB-/Stable จาก บริษัท ทริส เรทติ้ง  (TRIS) จัดจำหน่ายโดยธนาคาร กรุงไทย ซึ่งเป็นอีกหนึ่งทางเลือกสำหรับผู้ที่ต้องการผลตอบแทนสูงกว่าการฝากเงิน
ทั้งนี้ผู้สนใจสามารถจองซื้อได้ที่สาขาของธนาคารกรุงไทย กว่า 1,000 แห่งทั่วประเทศ โดยจองซื้อขั้นต่ำ 100,000 บาท และซื้อเพิ่มทวีคูณของ 100,000 บาท ไม่กำหนดขั้นสูง เปิดให้จองซื้อระหว่างวันที่ 26-29 ก.ย.2554